Skupno stališče sveta

z dne 29. oktobra 2001

o boju proti nedovoljeni trgovini z diamanti kot prispevku k preprečevanju in reševanju sporov

(2001/758/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Konfliktni diamanti podžigajo nekatere od najbolj krvavih spopadov v Afriki. Nedvomno je treba sprejeti ukrepe za preprečevanje in reševanje konfliktov.

(2) Dne 11. in 12. maja 2000 se je v mestu Kimberley (Južna Afrika) začel proces z istim imenom, ki je združil glavne države izvoznice, obdelovalke in uvoznice diamantov s predstavniki diamantne industrije in civilne družbe, da bi obravnavali in uvedli ukrepe za odpravo trga s konfliktnimi diamanti.

(3) V nadaljnjih fazah procesa Kimberley se je ta cilj postopoma konkretiziral z vzpostavitvijo mednarodnega sistema potrjevanja za surove diamante, ki bo temeljil na nacionalnih sistemih potrjevanja in dogovorjenih minimalnih standardih na mednarodni ravni.

(4) Dne 29. oktobra 2001 je Svet pooblastil Komisijo za pogajanja o mednarodnem sistemu potrjevanja v okviru zavezujočega mednarodnega sporazuma.

(5) Dne 1. decembra 2000 je Generalna skupščina Združenih narodov sprejela resolucijo 55/56/2000 o prekinitvi povezave med nedovoljeno trgovino s surovimi diamanti in oboroženimi spopadi, kot prispevek k preprečevanju in reševanju sporov. Vloga surovih diamantov v sporih je na dnevnem redu 56. zasedanja Generalne skupščine.

(6) Varnostni svet Združenih narodov je sprejel tudi resolucije — 1173(1998), 1295(2000), 1306(2000) in 1304(2000) — s katerimi so bili sprejeti omejevalni ukrepi proti uporniškim gibanjem v Sierra Leone in Angoli ter proti vladi Liberije. Tudi Svet je sprejel omejitvene ukrepe na podlagi teh resolucij.

(7) Junija 2001 je Evropski svet v Göteborgu sprejel program za preprečevanje nasilnih konfliktov, v katerem zlasti navaja, da je boj proti nedovoljeni trgovini z diamanti dejavnik preprečevanja konfliktov.

(8) Dne 14. maja 2001 je Evropska unija sprejela Skupno stališče 2001/374/SZVP o preprečevanju, obvladovanju in reševanju sporov v Afriki [1], ki zlasti navaja, da bo Unija sodelovala pri uveljavljanju vsesplošnega spoštovanja embargov v zvezi z nezakonitim izkoriščanjem dragocenega blaga in trgovanjem z njim –

SPREJEL NASLEDNJE SKUPNO STALIŠČE:

Člen 1

Evropska unija in njene države članice podpirajo prizadevanja mednarodne skupnosti za prekinitev povezave med konfliktnimi diamanti in financiranjem oboroženih spopadov ter pri teh prizadevanjih sodelujejo.

Člen 2

Evropska unija ugotavlja, da mora skupnost s pogajanji določiti mednarodni sistem potrjevanja v okviru zavezujočega mednarodnega sporazuma.

Člen 3

Za uveljavitev cilja iz člena 1 bodo države članice:

- obravnavale vprašanje konfliktnih diamantov v okviru svojih dvostranskih ali večstranskih odnosov,

- se posvetovale, zlasti v Združenih narodih in pristojnih forumih, o najbolj učinkovitih sredstvih za boj proti konfliktnim diamantom

- pozvale najbolj prizadete države, naj podprejo večstranski sporazum, sestavljen na podlagi procesa Kimberley, in se mu pridružijo.

Člen 4

To skupno stališče začne veljati z dnem sprejetja.

Člen 5

To skupno stališče se objavi v Uradnem listu.

V Luxembourgu, 29. oktobra 2001

Za Svet

Predsednik

L. Michel

[1] UL L 132, 15.5.2001, str. 3.

--------------------------------------------------